次韵參寥杜孝錫
作者：李之儀
朝代：宋

paragraphs: 君不見深山窮谷千丈潭，懸崖絕壁倒挂松。
雷霆雨電有時一洒遍八極，繁霜雪霽能邀夜月來高穹。
又不見江頭龜手洴澼絖，裂地得侯終有逢。
長安大雪幾千尺，高卧不愧衣玲瓏。
揖人而相若反掌，登天有路非難通。
天之可上勢或便，得相乃在須臾中。
朝冠貂蟬暮徽纆，曲肱何在三千鍾。
方東遽北安足究，豈異海舶隨狂風。
舞雩而詠吾與點，坐中客滿誰知融。
屹屹杜夫子，靈芝翳深叢。
百年轉盼皆腐朽，且將逸駕聊與同。
我慙圭觚刺人眼，空向霜天望飛鴻。